**โลสโปโยสเอร์มาโนส** (สเปน: *Los Pollos Hermanos*, ออกเสียง: [los ˈpo.ʝos eɾ.ˈma.nos]; แปลว่า ไก่พี่น้อง) เป็นร้านอาหารจานด่วนสมมุติที่จำหน่ายอาหารจานไก่เป็นหลัก และปรากฏตัวในภาพยนตร์ชุดทางโทรทัศน์เรื่อง *ดับเครื่องชน คนดีแตก* และภาพยนตร์ชุดแตกแขนงเรื่อง *มีปัญหา ปรึกษาซอล* ในจักรวาลสมมุติของ *ดับเครื่องชน คนดีแตก* นั้น โลสโปโยสเอร์มาโนสเป็นองค์กรบังหน้าให้แก่ขบวนการผลิตและกระจายเมธแอมเฟตามีนของกุส ฟริง ในขณะเดียวกันกับที่ได้รับการยอมรับจากสาธารณชนในภาคตะวันตกเฉียงใต้ของสหรัฐว่าเป็นเครือข่ายร้านอาหารท้องถิ่นที่เทียบได้กับเคเอฟซี สถานที่ถ่ายทำของร้านสาขาหลักที่แอลบูเคอร์คีในโลกความเป็นจริงเป็นร้านสาขาของทวิสเตอส์ในเซาธ์แวลลี รัฐนิวเม็กซิโก ร้านอาหารสาขานี้มีผลประกอบการที่ดีขึ้นจากความเกี่ยวข้องกับ *ดับเครื่องชน คนดีแตก* และเนื่องมาจากความนิยมของภาพยนตร์ชุดทั้งสองเรื่อง โลสโปโยสเอร์มาโนสได้ปรากฏเป็นร้านอาหารชั่วคราวในโลกความเป็นจริงในหลายโอกาส

ประวัติในจักรวาลสมมุติ
----------------------

จังการ์โล เอสโปซีโต นักแสดงผู้รับบทบาท กุส ฟริง เจ้าของของโลสโปโยสเอร์มาโนส
โลสโปโยสเอร์มาโนสก่อตั้งขึ้นในประเทศเม็กซิโกโดยกุส ฟริง (รับบทโดยจังการ์โล เอสโปซีโต) และมักซ์ อาร์ซินิเอกา (เจมส์ มาร์ทีเนซ) หุ้นส่วนธุรกิจชาวชิลี เรื่องราวกล่าวอ้างไม่มีมูลตามที่ปรากฏในโฆษณาโทรทัศน์ในเรื่องระบุว่าอาหารของร้านได้รับแรงบันดาลใจมาจากสูตรอาหารของลุง ๆ ของกุส และเมื่อกุสอพยพมายังสหรัฐก็ได้เปิดสาขาขึ้นในรัฐนิวเม็กซิโกเป็นหลัก เครือข่ายร้านอาหารเติบโตขึ้นจนมีสาขา 14 สาขาในภาคตะวันตกเฉียงใต้ รถบรรทุกของร้านถูกใช้เพื่อลักลอบขนส่งยาเสพติดที่ขบวนการยาเสพติดสมมุติผลิตขึ้นในเนื้อเรื่อง ข้ามพรมแดนสหรัฐกับเม็กซิโก ฟาร์มไก่แห่งหนึ่งของโลสโปโยสเอร์มาโนสในชานเมืองแอลบูเคอร์คียังเป็นธุรกิจบังหน้าให้แก่ยาเมธแอเฟตามีนที่ผลิตและส่งไปยังร้านสาขาต่าง ๆ สาธารณชนไม่ได้สงสัยเลยว่ากุสและร้านอาหารของเขาเป็นธุรกิจที่เกี่ยวข้องกับยาเสพติด

ต่อมาบริษัทกลายมาเป็นบริษัทลูกของบริษัท มาดรีกาลเอเล็คโทรโมทีเวอ จำกัด (*Madrigal Electromotive GmbH*) ธุรกิจขนส่งสินค้าหลายประเภทสัญชาติเยอรมันซึ่งมีเครือข่ายที่กุสใช้เพื่อขยายขบวนการผิดกฎหมายของตนออกไปอีก หลังกุสเสียชีวิตจากแผนการของวอลเตอร์ ไวต์ (ไบรอัน แครนสตัน) ด้วยน้ำมือของเอกตอร์ ซาลามังกา (มาร์ก มาร์โกลิส) โลสโปโยสเอร์มาโนสได้ปิดตัวลง และร้านสาขานำร่องในแอลบูเคอร์คีได้ถูกแทนที่ด้วยสาขาของทวิสเตอส์ (ซึ่งเป็นสถานที่ถ่ายทำในโลกความเป็นจริง)

ประวัติในโลกความจริง
--------------------

ร้านสาขาของทวิสเตอส์ในแอลบูเคอร์คีที่ใช้ถ่ายทำเป็นสาขานำร่องของโลสโปโยสเอร์มาโนสใน *ดับเครื่องชน คนดีแตก* และ *มีปัญหา ปรึกษาซอล*
ในระหว่างที่ *ดับเครื่องชน คนดีแตก* ยังออกอากาศอยู่ในปี 2013 ทวิสเตอส์ได้อ้างว่ามีรายได้มากขึ้น 10% เป็นผลจากความเกี่ยวพันของบริษัทกับ *ดับเครื่องชน คนดีแตก*

ตราการค้าของโลสโปโยสเป็นผลงานสร้างสรรค์ในปี 2008 โดยอุมเบร์โต ปูเอนเตส-เซกูรา ศิลปินชาวเม็กซิโก โทแพงกาโพรดักชันส์ซึ่งเป็นบริษัทลูกของโซนีพิกเจอส์ ผู้ผลิต *ดับเครื่องชน คนดีแตก* เริ่มวางจำหน่ายสินค้ารวมถึงเสื้อยืดและหมวกที่เป็นลายตราการค้าของโลสโปโยส ต่อมาในปี 2016 ปูเอนเตส-เซกูราได้ฟ้องร้องโซนีพิกเจอส์และโทแพงกาโพรดักชันส์ โดยอ้างว่าตนไม่ได้อนุญาตให้บริษัททั้งสองนำตราการค้านี้ไปใช้ทำสินค้าวางจำหน่าย

ในปี 2014 ชายคนหนึ่งจากเทศมณฑลคุก รัฐอิลลินอย ถูกจับกุมและถูกตั้งข้อหาหลายคดีรวมถึงฐานผลิตเมธแอมเฟตามีน เขาสวมเสื้อลายโลสโปโยสเอร์มาโนสไปถ่ายภาพผู้กระทำผิด วินซ์ กิลลิแกน ผู้ผลิต *ดับเครื่องชน คนดีแตก* ได้เปิดเผยในปี 2015 บนเรดดิตเอเอ็มเอว่ามีการพูดคุยกับโซนีเพื่อสร้างโลสโปโยสเอร์มาโนสขึ้นมาเป็นร้านอาหารในโลกความจริง

ในปี 2017 ได้มีการปล่อยมินิซีรีส์ชื่อ *Los Pollos Hermanos Employee Training* ("คู่มือฝึกพนักงานโลสโปโยส") เพื่อโฆษณาประชาสัมพันธ์ภาพยนตร์ชุด *มีปัญหา ปรึกษาซอล* ฤดูกาลที่ 3 มินิซีรีส์นี้ได้รับรางวัลสาขาภาพยนตร์ชุดแนวตลกหรือภาพยนตร์ชุดแนวชีวิตแบบสั้น (Short Form Comedy or Drama Series) จากการประกาศรางวัลเอมมีครั้งที่ 69

อ้างอิง
-------

1. ↑  Bowman, Donna (September 4, 2011). "Breaking Bad: "Hermanos"". *The A.V. Club*. เก็บจากแหล่งเดิมเมื่อ November 16, 2019. สืบค้นเมื่อ April 18, 2020.
2. ↑  Acuna, Olivia Singh, Kirsten (October 18, 2019). "30 details you may have missed in Netflix's 'Breaking Bad' movie". *Insider*. เก็บจากแหล่งเดิมเมื่อ April 18, 2020. สืบค้นเมื่อ April 17, 2020.
3. ↑  Hooton, Christopher (February 26, 2013). "A Breaking Bad pilgrimage to the real Los Pollos Hermanos". *Metro*. เก็บจากแหล่งเดิมเมื่อ November 2, 2019. สืบค้นเมื่อ April 17, 2020.
4. ↑  Cullins, Ashley (October 31, 2016). "Artist Behind 'Breaking Bad's' Los Pollos Hermanos Sues Sony". *The Hollywood Reporter*. เก็บจากแหล่งเดิมเมื่อ December 15, 2016. สืบค้นเมื่อ April 16, 2020.
5. ↑  Nicks, Denver (February 26, 2014). "Guy Wearing Breaking Bad Shirt Busted for Meth Lab". *Time*. เก็บจากแหล่งเดิมเมื่อ May 28, 2016. สืบค้นเมื่อ April 17, 2020.
6. ↑  Fields, Liz (February 26, 2014). "Man Wearing 'Breaking Bad' Los Pollos Hermanos T-shirt Busted for Allegedly Running Meth Lab". *ABC News*. เก็บจากแหล่งเดิมเมื่อ May 22, 2017. สืบค้นเมื่อ April 17, 2020.
7. ↑  "A real life Los Pollos Hermanos restaurant is in the works". *The Independent*. May 1, 2015. เก็บจากแหล่งเดิมเมื่อ February 17, 2018. สืบค้นเมื่อ April 16, 2020.
8. ↑  Walsh, Devon. "The 'Los Pollos Hermanos' Employee Training Videos Won an Emmy". *Food & Wine*. เก็บจากแหล่งเดิมเมื่อ March 11, 2020. สืบค้นเมื่อ April 17, 2020.

แหล่งข้อมูลอื่น
---------------

* Los Pollos Hermanos